《浩歌行送济夫之秦行视田园》
金朝·师拓

霜敛野草白，气肃天宇清。开尊酌远客，饯此秦关行。

秦关杳杳愁西顾，千里苍茫但烟树。子今行辔按秋风，想见秦关雄胜处。

河流汹汹昆崙来，莲峰秀拔青云开。终南南走络巴蜀，五陵北望令人哀。

我本渭城客，浪迹来东征。穷齐历宋嗟何营，尚气慕侠游梁城。

信陵白骨委黄土，夷门谁复知侯生。拊剑一长啸，作歌谁为听，青天白日空冥冥。

不能乘桴入沧海，拂衣且欲归汧泾。落魄高阳归未得，送子西归空怆情。

作者简介：师拓（约公元1193年前后在世）本名尹无忌，后因“避国讳”改名师拓，平凉人。生卒年均不详，约金章宗明昌中前后在世。举进士不第。明昌中，有司荐其才，以嗜酒不为用，与王磵、赵沨等交游。作诗尤工五言，有气象而工於炼句，不喜苏黄，以李杜为法。赵秉文少时识之，尝问作诗何以不喜苏黄，答曰：“学苏黄则卑猥也”。后，赵秉文集党怀英、赵沨、路铎、刘昂、师拓、周昂、王磵七人诗，刻木以传，名《明昌辞人雅制》。